
Sometime Cafe เป็นร้านคาเฟ่ขนมหวานตกแต่งน่ารักๆ สไตล์ออก vintage บรรยากาศโดยรอบร้านดูสบายตาดี น่านั่ง เพราะอยู่ชั้น G ห้างเดอะมอลล์บางแค โซนริมติดกับลำธารจำลองภายในห้าง เวลาทานไป นั่งชมสายน้ำและหุ่นจำลองสัตว์ต่างๆ ถือว่าเป็นไอเดียที่ดีของห้างในการดึงธรรมชาติมาจำลองอยู่ใจกลางห้างในเมืองเช่นนี้ครับ

สัญลักษณ์หรือโลโก้ของร้านนี้เป็นนกฮูก (ตาโต) คล้ายๆในเรื่องแฮรี่พอตเตอร์อย่างไรอย่างนั้น ซึ่งอาจเป็นที่มาของคำต่อท้ายของร้านคือ มนตรา+เวลา ครับ

ร้านนี้มีเมนูของหวานและเครื่องดื่มบริการเหมือน Dessert Cafe ทั่วๆไป คือ กาแฟ-ชา-นม, Shibuya Toast, Choc Lava, เค้กต่างๆ และมี Macaroon ซึ่งเป็นขนมอินเทรนด์แห่งยุคขายด้วยครับ ราคาก็สูงพอๆกับร้านขนมหวานสไตล์เดียวกันตามห้างครับ (เพราะต้องบวกค่าสถานที่หรือค่าบริการเข้าไป)

ครั้งนี้ที่มาผมสั่งมาทาน 2 อย่าง ขนมกับเครื่องดื่มคือ

• Chocolate Lava (159 บาท) เค้กช็อคโกแลตไส้ลาวาเข้มข้น เสริ์ฟพร้อมกับไอศครีมพรีเมียมจากนิวซีแลนด์และวิปครีมก้อนใหญ่ๆ ขนมหวานจานนี้สำหรับคอช็อคโกแลตอย่างผมเลย ตัวเนื้อเค้กจะอบกรอบดี ไม่แข็งกระด้าง (วางเฉยๆไม่มีภาชนะรอง ดูจากรูป)  ไส้ลาวาเหลวทะลักเมื่อจิ้ม ส่วนไอศครีมก็ตามมาตรฐาน ไม่มีอะไรพิเศษ ขนมหวานจานนี้ผมว่าการนำเสนอหรือ presentation ยังไม่มีอะไรดึงดูดพิเศษมากนัก สำหรับขนมหวานสไตล์นี้ผมว่าน่าจะเป็นจุดขายพอๆกับรสชาติเลยทีเดียวครับ

• Hot Matcha Latte แก้วโตจุใจมากครับ ผมว่าเข้มข้นกลางๆอาจสู้ร้านที่เค้าขายชาเขียวเป็นเมนูเด่นไม่ได้ครับ ส่วนศิลปะการตกแต่งผิวหน้าเครื่องดื่มหรือ Latte Art สวยงามดีครับ

* ร้านนี้รับเฉพาะเงินสด
* มีบัตรสะสมแต้ม ครบทุก 200 บาทได้ 1 แต้ม ครบ 5 แต้มได้ช็อคโกแลตเย็น ครบ 10 แต้มได้ Peach Honey Toast


โดยรวมผมให้ 4 ดาวครับ ได้ภาษีดีตรงบรรยากาศรอบๆร้าน
